生日
作者：文天祥
朝代：宋

paragraphs: 憶昔閑居日，端二逢始生。
升堂拜親壽，摳衣接賓榮。
載酒出郊去，江花相送迎。
詩歌和盈軸，鏗戛金石聲。
于時果何時，朝野方休明。
人生足自樂，帝力無能名。
譬如江海魚，與水俱忘情。
詎知君父恩，天地同生成。
旄頭忽墮地，氛霧迷三精。
黄屋朔風捲，園林殺氣平。
四海靡所騁，三年老于行。
賓僚半蕩覆，妻子同飄零。
無幾哭慈母，有頃遭潰兵。
束兵獻穹帳，囚首送空囹。
痛甚衣冠烈，甘於鼎鑊烹。
死生久已定，寵辱安足驚。
不圖坐羅網，四見槐雲青。
朱顔日復少，玄髮益以星。
往事真蕉鹿，浮名一草螢。
牢愁寫玄語，初度感騷經。
朝登蓬萊門，暮涉芙蓉城。
忽復臨故國，摇摇我心旌。
想見家下人，念我涕爲傾。
交朋說疇昔，惆悵鷄豚盟。
空花從何來，爲吾舞娉婷。
莫道無人歌，時鳥不可聽。
達人貴知命，俗士空勞形。
吾生復安適，拄頰觀蒼冥。